ELE-007078/2020Απάντηση του κ. Wojciechowskiεξ ονόματος της Ευρωπαϊκής Επιτροπής(6.3.2021)

1. Τα τρόφιμα που διατίθενται στην αγορά της ΕΕ, ανεξαρτήτως προέλευσης, πρέπει να συμμορφώνονται με τα ανώτατα όρια καταλοίπων (ΑΟΚ) φυτοφαρμάκων[[1]](#footnote-1) που χρησιμοποιούνται σε φυτοπροστατευτικά προϊόντα. Τα ΑΟΚ εξασφαλίζουν ότι τα τρόφιμα που περιέχουν κατάλοιπα κάτω από τα όρια αυτά είναι ασφαλή για τους καταναλωτές. Η Ευρωπαϊκή Αρχή για την Ασφάλεια των Τροφίμων δημοσιεύει ετήσιες εκθέσεις σχετικά με τα κατάλοιπα φυτοφαρμάκων στα τρόφιμα, συνοψίζοντας τα αποτελέσματα του συντονισμένου από την ΕΕ πολυετούς προγράμματος ελέγχου και των εθνικών προγραμμάτων ελέγχου. Σύμφωνα με τα δεδομένα που χρησιμοποιήθηκαν για την τελευταία έκθεση[[2]](#footnote-2), όλα τα δείγματα καρπών με κέλυφος είτε ήταν απαλλαγμένα από ποσοτικώς προσδιορίσιμα υπολείμματα (97,6 %) είτε περιείχαν ίχνη που δεν υπερέβαιναν τα ΑΟΚ (2,4 %). Δεν υπήρξε υπέρβαση των ΑΟΚ σε κανένα δείγμα. Δεν υπήρξαν κατάλοιπα που να προσδιορίστηκαν ποσοτικά για κανένα δείγμα φιστικιών.

2. Οι Ευρωπαίοι παραγωγοί φιστικιών μπορούν να λάβουν χρηματοδοτική στήριξη από την Ένωση τόσο μέσω προγραμμάτων αγροτικής ανάπτυξης όσο και μέσω εγκεκριμένων επιχειρησιακών προγραμμάτων αναγνωρισμένων οργανώσεων παραγωγών στο πλαίσιο του κανονισμού για την κοινή οργάνωση των αγορών (ΚΟΑ)[[3]](#footnote-3). Τα επενδυτικά μέτρα, η προώθηση και οι περιβαλλοντικές δράσεις μπορούν να επωφεληθούν από τη στήριξη της Ένωσης στο πλαίσιο αμφότερων των καθεστώτων. Οι εν λόγω πολιτικές θα μπορούσαν να βοηθήσουν τους Ευρωπαίους παραγωγούς να ενισχύσουν και να βελτιώσουν τη θέση τους στην αγορά της ΕΕ.

3. Η κάθετη ολοκλήρωση της παραγωγής φιστικιών μπορεί να διευκολυνθεί στο πλαίσιο αναγνωρισμένων οργανώσεων παραγωγών, δεδομένου ότι μέρος της αξίας της παραγωγής που διατίθεται στο εμπόριο, η οποία ενεργοποιεί, μεταξύ άλλων, το επίπεδο χρηματοδοτικής στήριξης της Ένωσης για την εφαρμογή εγκεκριμένων επιχειρησιακών προγραμμάτων, εξαρτάται επίσης από την παραγωγή νωπών προϊόντων που προορίζονται για μεταποίηση και όχι μόνο για την αγορά νωπών προϊόντων.

1. Κανονισμός (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (ΕΕ L 70 της 16.3.2005, σ. 1). [↑](#footnote-ref-1)
2. <https://www.efsa.europa.eu/en/efsajournal/pub/6057> [↑](#footnote-ref-2)
3. Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671). [↑](#footnote-ref-3)